次韵孔平仲著作見寄四首  其二
作者：蘇轍
朝代：宋

paragraphs: 共居天地間，大類一間屋。
推排出高下，何異車轉轂。
死生本晝夜，禍福固倚伏。
誰令塵垢昏，浪與紛華逐。
譬如薪中火，外照不自燭。
感君探至道，勸我減粱肉。
虛心有遺味，實腹不須粟。
芬敷謝桃杏，清勁比松竹。
息微知氣定，睡少驗神足。
胡爲嗜一飽，坐使百神哭。
要知丹砂異，不受腥腐觸。
可憐山林姿，自縛斗升祿。
君看出世士，肯屑世間福。
寧從市井遊，與衆同碌碌。
不願束冠裳，腰金佩鳴玉。
斯人今何在，未易識凡目。
恐在廬山中，飛翔逐黄鵠。
試用物色尋，應歌紫芝曲。